पाएं अपने शहर की ताज़ा ख़बरें और फ्री ई-पेपरडाउनलोड करें
हिन्द की चादर की उपाधि पाने वाले सिखों के नौवें गुरु तेग बहादुर का 400वां प्रकाश पर्व शनिवार को मनाया गया। इस अवसर पर ट्विनसिटी के गुरुद्वारों अरदास की गई। प्रकाश पर्व को समर्पित पिछले चार माह से अनवरत चल रहे कार्यक्रमों में सुखमनी साहेब के पाठ का समापन कर विश्व आरोग्य और सुख, शांति की प्रार्थना की गई।
कोरोना संक्रमण और लॉकडाउन के चलते भक्तों को गुरुद्वारों में आने की मनाही थी, इसलिए घरों में भी सुखमनी साहेब का पाठ भक्तों ने किया। लगभग सभी गुरुद्वारों में सुबह 6 से 7 बजे के बीच केवल ग्रंथी व सीमित सदस्यों की मौजूदगी में अरदास की गई। गुरु के सेवा के संदेश को अपनाते हुए कुछ गुरुद्वारों में लंगर के एवज में जरूरतमंद लोगों को भोजन और राशन तक बांटा गया। सार्वजनिक आयोजन नहीं हुए। गुरुद्वारा श्री गुरु अर्जन देव हाउसिंग बोर्ड में गुरु तेग बहादुर के 400 साल प्रकाश पर्व को यादगार बनाने समाज द्वारा बीते कई महीनों से घरों व गुरुद्वारा में किए जा रहे सुखमनी साहेब के पाठ का समापन किया गया। गुरु द्वारा रचित बसंत राग के कीर्तन भी हुआ। कैंप 1 गुरुद्वारा में जरूरतमंदंो को लंगर बांटा गया। पैकेट बनाकर असहायों को दिया।
सिक्ख फोरम ने 100 परिवारों काे दिया किट
सिक्खों के नौवें गुरु तेगबहादुर साहिब के प्रकाश पर्व पर सिक्ख यूथ फोरम भिलाई द्वारा लंगर के रूप में जरूरतमंद परिवारों को 20 दिन का राशन बांटा गया। फोरम के पदाधिकारियों ने कहा कि कोरोनाकाल के चलते सभी धार्मिक स्थान बंद हैं। हजारों परिवार के लिए जीवन यापन मुश्किल हो गया है। ऐसे में सिक्ख यूथ फोरम ने लंगर के रूप में 100 परिवारों को राशन किट दी गई। सेवा में सीएस बाजवा, जसवंत सिंघ, इंदरजीत, हरकिरन सिंह, प्रकाश सिंह, रविंदर सिंह आदि ने सहयोग दिया।
गुरु की शिक्षाओं को अपनाने किया प्रेरित
समाज के श्रद्धालुओं ने अपने घरों में नौनिहालों को गुरु साहेब का इतिहास व उनकी कुर्बानियों के बारे में बताया कि किस प्रकार हिन्द की चादर कहे जाने वाले गुरुजी ने हिन्दू धर्म की रक्षा के लिए अपना शीश भेंटकर कुर्बानी दी थी। गुरु साहिब द्वारा मानवता की रक्षा के लिए दी गई कुर्बानियों से शिक्षा लेकर अपने जीवन को देश हित में समर्पित करने के लिए बच्चों को प्रोत्साहित भी किया गया। गुरुद्वारों में जाने की अनुमति नहीं होने के कारण सिख समाज के लोगों ने घर में ही दीप जलाकर प्रार्थना की।
जानिए, गुरु तेग बहादुर ने धर्म की रक्षा के लिए किस तरह शीश कटा दिए
हरगोविंद सिंह के पांचवें पुत्र, गुरु तेग बहादुर का जन्म अमृतसर में हुआ था। सिखों के आठवें गुरु हरिकृष्ण राय की अकाल मृत्यु के कारण जनमत द्वारा उन्हें नवम गुरु बनाया गया था। बचपन से उनकी वीरता से प्रभावित होकर उनके पिता ने उनका नाम त्यागमल से तेगबहादुर (तलवार के धनी) रख दिया। गुरु ने एकांत में लगातार 20 वर्ष तक साधना की। धर्म का प्रसार पूरे देश में किया। जब औरंगजेब ने सभी धर्मावलंबियों को इस्लाम धर्म अपनाने कहा तो त्रस्त कश्मीरी पंडितों के लिए वे आगे आए। गुरु को औरंगजेब ने बहुत लालच दिए, पर उन्होंने धर्म नहीं बदला। आखिर में औरंगजेब ने दिल्ली के चांदनी चौक पर उनका शीश कटवा दिया।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn